ཞི་ཅིན་ཕིན་གཞུང་གིས་ད་ལྟའི་བར་ལྐོག་ཟ་རུལ་སུངས་ཀྱི་ཉེས་མིང་འོག་ཁྱོན་དམར་ཤོག་གཞུང་གི་དཔོན་རིགས་༢༠༠ལྷག་ལ་རྒོལ་རྡུང་བཏང་ཡོད་སྐོར་བསྒྲགས་ཡོད་ཀྱང་།རྒོལ་རྡུང་བཏང་བའི་དཔོན་རིགས་མང་ཆེ་བ་མགོ་འཁྲིད་གཞོན་པ་དང་ཟུར་པ་ཙམ་མ་གཏོགས།ཞི་ཅིན་ཕིན་གཞུང་གིས་བསྐོ་བཞག་བྱས་པའི་ལས་ཐོག་མཐོ་རིམ་དཔོན་རིགས་ཀྱིས་ཁྲིམས་འགལ་སྒྲིག་འགལ་ཚབས་ཆེན་བྱས་པའི་གནས་ཚུལ་གཞུང་འབྲེལ་གསར་ལམ་དུ་མཐོང་དཀོན་པོ་ཡོད་པ་རེད།ཡིན་ནའང་།ཟླ་འདིའི་ཕྱི་ཚེས་༡༤ཉིན་རྒྱ་ནག་གཞུང་འབྲེལ་ཤིན་ཧྭ་གསར་ཁང་གིས།ཁྲུང་ཆིན་གྲོང་ཁྱེར་གྱི་དམར་ཤོག་དྲུང་ཆེ་སིན་ཀྲིན་ཚེ་པེ་ཅིན་དུ་བཀར་ཉར་བྱས་ཏེ།དབུས་སྒྲིག་ཁྲིམས་ཞིབ་བཤེར་ཁང་ནས་ཞིབ་བཤེར་བྱེད་བཞིན་ཡོད་པ་དང་།ཀེའུ་ཀྲུའུ་ཞིང་ཆེན་གྱི་དམར་ཤོག་དྲུང་ཆེ་ཁྲིན་མེར་ཁྲུང་ཆིན་གྲོང་ཁྱེར་གྱི་དམར་ཤོག་དྲུང་ཆེ་དང་ཞིང་ཆེན་རྒྱུན་ལས་སུ་བསྐོ་བཞག་བྱས་པ་བསྒྲགས་ཡོད་པ་རེད།